
B7‑0533/2012
Europos Parlamento rezoliucija dėl 2012 m. Albanijos pažangos ataskaitos
(2012/2814(RSP))
Europos Parlamentas,
–
atsižvelgdamas į 2003 m. birželio 19–20 d. Europos Vadovų Tarybos susitikimui Salonikuose pirmininkavusios valstybės narės išvadas dėl Vakarų Balkanų šalių stojimo į Europos Sąjungą perspektyvos,

–
atsižvelgdamas į 2012 m. spalio 10 d. Komisijos komunikatą „2009-2013 m. plėtros strategija ir pagrindiniai uždaviniai“ "(COM(2012)0600) ir pridedamą 2012 m. Albanijos pažangos ataskaitą (SWD(2012)0334),

–
atsižvelgdamas į 2008 m. vasario 18 d. Tarybos sprendimą 2008/210/EB dėl principų, prioritetų ir sąlygų, įvardytų Europos partnerystėje su Albanija, panaikinantis sprendimą 2006/54/EB
,

–
atsižvelgdamas į 2012 m. gegužės 15 d. Albanijos ir ES stabilizacijos ir asociacijos tarybos ketvirtojo susitikimo išvadas,

–
atsižvelgdamas į Europos Sąjungos ir Albanijos stabilizacijos ir asociacijos parlamentinio komiteto 2012 m. liepos 11–12 d. surengtame 5-ajame posėdyje priimtas rekomendacijas,

–
atsižvelgdamas į vyriausybės ir opozicijos politinį susitarimą 2011 m. lapkričio 14 d. Pirmininkų konferencijoje ir 2012 m. kovo mėn. persvarstytą Albanijos vyriausybės veiksmų planą dėl 12 pagrindinių prioritetų, išdėstytų 2010 m. lapkričio mėn. Komisijos nuomonėje dėl Albanijos narystės Europos Sąjungoje prašymo (COM(2010)0680),

–
atsižvelgdamas į savo 2010 m. liepos 8 d. rezoliuciją dėl Albanijos
,

–
atsižvelgdamas į Darbo tvarkos taisyklių 110 straipsnio 2 dalį,
A.
kadangi Albanijos ir kitų Vakarų Balkanų šalių ateitis susijusi su Europos Sąjunga ir kadangi Albanija geografiškai, istoriškai ir kultūriniu požiūriu priklauso Europai;

B.
kadangi šalies stojimas į ES turėtų būti ne tik vyriausybės ir opozicijos tikslas, bet turėtų prisidėti užtikrinant visų Albanijos gyventojų interesus;

C.
kadangi į Sąjungą norinčios įstoti šalys turi parodyti gebėjimus visais stojimo proceso etapais ryžtingiau praktiškai įgyvendinti vertybes, kuriomis grindžiama Sąjunga; kadangi jos turi jau nuo ankstyvo etapo užtikrinti ir skatinti, kad tinkamai veiktų pagrindinės institucijos, reikalingos demokratiniam valdymui ir teisinei valstybei – nuo nacionalinio parlamento, vyriausybės iki teismų sistemos, apimančios teismus, prokuratūrą ir teisėsaugos tarnybas;

D.
kadangi stojimo į ES procesas ir toliau turėtų būti nuolatinių reformų varomoji jėga ir pagrindinis konstruktyvaus bei atsakingo šalies politinių institucijų tarpusavio bendradarbiavimo užtikrinimo veiksnys;

E.
kadangi nuo 2011 m. lapkričio mėn. valdančiosios partijos ir opozicijos susitarimo sudarymo vykdant reformų darbotvarkę buvo pasiekta pastebima pažanga; kadangi vis dar yra problemų ir siekiant narystės ES jas reikia spręsti;

F.
kadangi parengti socialinio sektoriaus reformas ir jas veiksmingai įgyvendinti taip pat svarbu kaip ir pertvarkyti įstatymų įgyvendinimą ir kurti infrastruktūrą stabilumui ir socialinei sanglaudai užtikrinti ir kadangi tai turėtų matytis ir skiriant ES finansavimą; kadangi dėl šios priežasties Komisija turėtų į tai atsižvelgti rengdama 2014–2020 m. Albanijos strategija;

G.
kadangi Albanija ir toliau atlieka stabilizuojantį vaidmenį Vakarų Balkanuose;

H.
kadangi dėl savo pastangų vykdant reformas ir pageidaujant Albanijos gyventojams Albanija gali 2012 m. pradėti kitą stojimo proceso etapą, t. y. įgyti šalies kandidatės stoti į ES statusą, jei pasieks pakankamai daug konkrečių rezultatų dar neįvykdytų pagrindinių reformų srityje;

I.
kadangi ES teisinės valstybės principui plėtros procese suteikė didžiausią svarbą;

Bendrosios pastabos

1.
pakartoja, kad visiškai remia būsimą Albanijos stojimą į Europos Sąjungą; sutinka su Komisijos vertinimu, kad jai reikia suteikti šalies kandidatės statusą, jeigu bus atliktos pagrindinės teismų sistemos ir viešojo administravimo reformos ir persvarstytos bei priimtos parlamento darbo tvarkos taisyklės; sveikina Albaniją, padariusią tokią pažangą, ir ragina jos vyriausybę imtis visų reikalingų priemonių įgyvendinant prisiimtus įsipareigojimus; ragina Tarybą nedelsiant suteikti Albanijai, jeigu ji įgyvendins šias pagrindines reformas, ES šalies kandidatės statusą;

2.
palankiai vertina ryžtingas vyriausybės ir opozicijos pastangas bendradarbiauti vykdant reformas ir pripažįsta, koks svarbus 2011 m. lapkričio mėn. politinis susitarimas, kuriuo nutrauktas užsitęsęs beviltiškos padėties laikotarpis ir suteiktas pagrindas daryti pažangą siekiant dvylikos prioritetų; ragina valdančiosios daugumos ir opozicijoms partijas ir toliau bendradarbiauti ir prisidėti siekiant patvirtinti ir nuosekliai įgyvendinti pagrindines reformas, kurių reikia norint pradėti oficialias stojimo derybas; pabrėžia, kad visos Albanijos politinės partijos ir veikėjai kartu su žiniasklaida ir pilietine visuomene turėtų siekti pagerinti šalies politinę aplinką, taip sudarydami sąlygas dialogui ir abipusiam supratimui; taigi ragina visas politines partijas nuoširdžiai įsipareigoti gerinti politinę šalies aplinką; ragina Albanijos politines jėgas per kitų metų rinkimų kampaniją neleisti šaliai atsisakyti siekio stoti į ES;

3.
pabrėžia, kokie svarbūs laisvi ir sąžiningi rinkimai, kuriais užtikrinamas demokratinių institucijų teisėtumas ir joms sudaromos sąlygos tinkamai veikti; ragina visas politines jėgas 2013 m. metais vykdyti rinkiminę kampaniją ir laisvus bei sąžiningus parlamento rinkimus; yra tvirtai įsitikinęs, kad rinkimai bus svarbus Albanijos demokratijos brandos ir jos politinių jėgų gebėjimo prisidėti prie bendro Europos darbotvarkės, skirtos šiai šaliai, išbandymas, taip pat itin svarbus siekiant pažangos stojimo procese; primena, kad siekiant įtvirtinti demokratiją būtinas laisvas ir sąžiningas rinkimų procesas, kurio rezultatus teisėtais pripažintų visos svarbios politinės partijos; teigiamai vertina politinį sutarimą dėl rinkimų teisės aktų sistemos pakeitimų, kuriais atsižvelgiama į ESBO Demokratinių institucijų ir žmogaus teisių biuro rekomendacijas;

4.
ragina visas politines jėgas ir toliau vykdyti konkrečias reformas, kurios skatina akivaizdžius rezultatus, naudingus visiems piliečiams; mano, kad svarbu, jog Albanijos pilietinė visuomenė, žiniasklaida ir piliečiai reikalautų vadovų atskaitomybės už konkrečius politinius rezultatus;

Demokratijos įtvirtinimas ir žmogaus teisių stiprinimas

5.
pritaria, kad teisinėje valstybėje pagrindines žmogaus teises ir laisves palankiausia saugoti pasitelkiant demokratiją;

6.
tvirtai remia konstruktyvų politinį dialogą, kuris yra ne tik svarbus dvylikos pagrindinių prioritetų elementas, bet būtina veikiančios demokratijos sąlyga; primygtinai ragina politinį elitą palaikyti partijų dialogą ir remti konsensusą dėl reformų, kad šaliai būtų sudarytos sąlygos daryti pažangą stojimo srityje;

7.
teigiamai vertina Albanijos pažangą siekiant įgyvendinti politinius narystės ES kriterijus; pažymi, kad konstruktyvus politinis dialogas – svarbus aspektas siekiant konkrečių rezultatų įgyvendinant dvylika pagrindinių prioritetų, visų pirma, susijusių su tinkamu parlamento veikimu, dar nepriimtų įstatymų, kuriems priimti reikia tvirtesnės daugumos, priėmimu, ombudsmeno paskyrimu, pagrindinių institucijų svarstymų ir balsavimo procesais ir rinkimų sistemos teisės aktų keitimu;

8.
teigiamai vertina tai, kad išrinktas naujas prezidentas; pažymi, kad rinkimų procesas atitiko konstituciją; tačiau apgailestauja, kad su rinkimais susijęs politinis procesas nebuvo grindžiamas partijų tarpusavio dialogu; pabrėžia, kad prezidento vaidmuo itin svarbus siekiant suvienyti šalį ir užtikrinti valstybės institucijų stabilumą ir nepriklausomumą; 

9.
teigiamai vertina pilietinės visuomenės ir Albanijos vyriausybės plėtojamą dialogą; pabrėžia, kad reikia išlaikyti šių santykių impulsą ir įtvirtinti laimėjimus juos plėtojant;

10.
pabrėžia, kokios svarbios visapusiškai veikiančios, reprezentatyvios institucijos – jos yra įtvirtintos demokratinės sistemos pagrindas ir vienas iš svarbiausių politinių integracijos į ES kriterijų; atsižvelgdamas į tai pabrėžia ypač svarbų parlamento vaidmenį ir ragina šalies politines jėgas tobulinti jo veikimą, patvirtinti ir įgyvendinti nebaigtą parlamento darbo tvarkos taisyklių reformą, toliau sustiprinti parlamento priežiūros vaidmenį, įskaitant dažniau taikyti klausimų vyriausybės nariams procedūrą, tobulinti teisės aktų rengimą ir sutvirtinti konsultacijas su pilietine visuomene, profesinėmis sąjungomis ir socialinėmis organizacijomis;

11.
atkreipia dėmesį į nedidelę pažangą teisminių institucijų reformos srityje; ragina valdžios institucijas imtis tolesnių veiksmų užtikrinant tikrą teismų nepriklausomumą, principingumą, skaidrumą, atsiskaitomumą ir efektyvumą, užkirsti kelią politiniam kišimuisi į jų veiklą ir korupcijai, sudaryti piliečiams lygias teises kreiptis į teismus ir užtikrinti, kad bylos būtų išnagrinėjamos per pagrįstą laikotarpį, paskatinti pažangą įgyvendinant teisminių institucijų reformos strategiją, įskaitant priimti Aukščiausiojo teismo įstatymo pakeitimus; mano, kad svarbu, jog teisminių institucijų reforma būtų laipsniškas ir negrįžtamas procesas, apimantis tvirtą konsultacijų mechanizmą ir užtikrinantis sistemos veiksmingumą, ir kad teisminėms institucijoms būtų suteiktas pakankamas finansavimas siekiant sudaryti joms sąlygas efektyviai veikti visoje šalyje; 

12.
pabrėžia, kad reikėtų dėti daugiau pastangų vykdant kovos su prekyba žmonėmis teisės aktus ir nukentėjusiųjų apsaugą; ragina patvirtinti teisingumo vaikams strategiją ir vykdyti teismų sprendimus – jie yra pagrindinė veikiančios ir veiksmingos teismų sistemos sąlyga;

13.
palankiai vertina naują Komisijos požiūrį ir jos siekį teisinės valstybės principą laikyti plėtros politikos pagrindu; laikosi nuomonės, kad šis požiūris turėtų dar labiau skatinti vykdyti pagrindines teisminės sistemos reformas ir padėti Albanijai siekti pažangos šiose srityse, sudaryti galimybę pasiekti konkrečių rezultatų ir užtikrinti šių reformų įgyvendinimą;

14.
pabrėžia, kad būtina pašalinti viešojo administravimo politizavimo pavojų ir sukurti nuopelnais grindžiamas ir profesionalias viešojo administravimo įstaigas, kurios veiktų skaidriai, galėtų priimti įstatymus ir juos įgyvendinti; palankiai vertina procedūras, skirtas Albanijos viešojo administravimo mokyklai įsteigti; reiškia pasitenkinimą, kad ombudsmenas paskirtas atvirai ir skaidriai, ir ragina šiai institucijai suteikti pakankamai politinės paramos;

15.
teigiamai vertina, kad 2011 m. gruodžio mėn. paskirtas ombudsmenas; ragina Albanijos valdžios institucijas ombudsmeno tarnybai suteikti pakankamą politinę paramą ir išteklių; ragina Albanijos pilietinę visuomenę ir visus piliečius visiškai naudotis šia institucija žmogaus teisių padėčiai gerinti;

16.
reiškia susirūpinimą, kad korupcija vis dar svarbi piliečių gyvenime; primygtinai rekomenduoja ir toliau visiškai netoleruoti korupcijos ir netinkamo viešųjų lėšų naudojimo, kartu užtikrinant visų įtariamųjų teisę į nepriklausomą ir teisingą bylos nagrinėjimą ir tinkamą teismo procesą; ragina greitai įgyvendinti Valstybių prieš korupciją grupės rekomendacijas, ypač susijusias su kaltinimų pateikimu ir politinių partijų finansavimu; pažymi, kad reikia toliau įgyvendinti kovos su korupcija politikos priemones; atkreipia dėmesį, kad kovos su korupcija strategija įgyvendinama per lėtai;

17.
pabrėžia, kad daugiau nedelsiant ir nedarant kliūčių reikia imtis veiksmų dėl 2011 m. sausio mėn. įvykių – turi būti atliktas išsamus ir nepriklausomas baudžiamųjų bylų tyrimas ir turi įvykti patikimas teisminis procesas;

18.
palankiai vertina visų politinių jėgų įsipareigojimą kovoti su nebaudžiamumu ir imuniteto sistemos reformos patvirtinimą parlamente bendru sutarimu, kad būtų galima tirti aukščiausio rango valstybės tarnautojų, teisėjų ir prokurorų veiklą; ragina visas kompetentingas institucijas užtikrinti, kad šios nuostatos būtų nuosekliai taikomos; ragina Albanijos valdžios institucijas aktyviau įgyvendinti vyriausybės 2007–2013 m. kovos su korupcija strategiją ir gerinti jos institucinį koordinavimą; pabrėžia, kad reikia ryžtingiau politiškai įsipareigoti daryti nuolatinę pažangą tyrimų ir apkaltinamųjų nuosprendžių srityje, taip pat aukšto rango pareigūnų korupcijos atvejais;

19.
palankiai vertina pastangas suvaldyti organizuotą nusikalstamumą, ypač įgyvendinant kovos su mafija teisės aktus, įskaitant vis dažniau konfiskuoti nusikalstamu būdu įgytą turtą; ragina valdžios institucijas toliau stiprinti policijos ir teisminių institucijų bendradarbiavimą Albanijoje ir su kaimyninėmis šalimis;

20.
atkreipia dėmesį į pažangą, pasiektą kovojant su organizuotu nusikalstamumu ir pasienio administravimo srityje; pabrėžia, kad šiose srityse reikia toliau vykdyti reformas, ypač gerinant teisėsaugos institucijų tarpusavio veiklos koordinavimą;

21.
pabrėžia, jog reikia ir toliau dėti pastangas siekiant užtikrinti, kad policija dirbtų visiškai gerbdama žmogaus teises ir savo darbu siektų rezultatų; ragina imtis aktyvesnių ir efektyvesnių veiksmų siekiant patraukti baudžiamojon atsakomybėn asmenis, vykdžiusius prekybą žmonėmis, ir apsaugoti aukas;

22.
pabrėžia ypatingą profesionalios, nepriklausomos ir pliuralistinės viešos ir privačios žiniasklaidos svarbą, nes tai – vienas iš demokratijos pagrindų; ragina kompetentingas valdžios institucijas užtikrinti ir skatinti žiniasklaidos pliuralizmą ir žodžio bei informacijos laisvę garantuojant, kad žiniasklaida būtų nepriklausoma nuo politinės ar kitokios įtakos, ir imtis priemonių siekiant užtikrinti skaidrumą žiniasklaidos nuosavybės ir finansavimo srityse;

23.
yra susirūpinęs dėl žodžio laisvės, žiniasklaidos nepriklausomumo ir ypač reguliavimo institucijos, Nacionalinės radijo ir televizijos tarybos, nepriklausomumo; apgailestauja, kad reguliavimo institucija vis dar neturi pakankamai administracinių ir techninių gebėjimų ir redakcijos nepriklausomumo; ragina priimti Audiovizualinės žiniasklaidos paslaugų įstatymą; 

24.
yra susirūpinęs dėl vyriausybės tiesioginio kišimosi skiriant viešojo transliuotojo vadovus, nes tai kenkia politinio pliuralizmo vystymui, taigi demokratijos įtvirtinimui, ir yra susirūpinęs, kad nesustiprintas redakcijos nepriklausomumas nuo vyriausybės; nerimauja, kad už šmeižtą žurnalistai vis dar baudžiami didelėmis baudomis, o tai lemia žurnalistų savicenzūrą; ragina užtikrinti patikimą ir veiksmingą žurnalistų apsaugos priemonių įgyvendinimą; yra labai susirūpinęs, kad žurnalistų darbo sąlygos yra nesaugios, ir apgailestauja, kad neužtikrintos įstatymu pagrįstos žurnalistų darbo teisės ir kad daugelis jų iš žiniasklaidos priemonių savininkų negauna darbo užmokesčio; 

25.
ragina valdžios institucijas suderinti teisės aktus dėl rinkimų, susirinkimų laisvės, asociacijų laisvės ir žiniasklaidos laisvės, kad jie atitiktų tarptautinius standartus, ir užtikrinti jų visapusišką įgyvendinimą; ragina valdžios institucijas skatinti ir remti skaitmeninę laisvę, kuri yra vienas iš esminių stojimo kriterijų elementų;

26.
pripažįsta pažangą, padarytą mažumų apsaugos srityje; tačiau pažymi, kad reikia labiau stengtis kovoti su diskriminacija, ypač pažeidžiamų asmenų diskriminacija; atsižvelgdamas į tai primena Albanijos vyriausybei jos pareigą šalyje sukurti įtraukties ir tolerancijos aplinką; ragina imtis ryžtingų priemonių siekiant visapusiškai visoje šalyje pagerinti mažumų grupėms priklausančių piliečių žmogaus teisių apsaugą ir gyvenimo kokybę, be kita ko, įgyvendinant esama priemones, susijusias su mažumų kalbų vartojimu švietimo sistemoje, religija ir žiniasklaida, taip pat kovojant su bet kokia diskriminacija mažumų atžvilgiu; 

27.
pabrėžia, kad reikia užtikrinti visų mažumų grupių, ne tik nacionalinių mažumų, teises; be to, pabrėžia, kad reikia toliau stengtis užtikrinti mažumų grupių turtines ir nuosavybės teises; susirūpinęs atkreipia dėmesį, kad ir toliau trūksta išteklių veiksmų planui dėl romų įgyvendinti; ragina įtvirtinti didesnę atskaitomybę už mažumoms ir pažeidžiamoms grupėms teikiamas paslaugas; šiuo požiūriu pabrėžia, kaip svarbu laikytis tapatybės pasirinkimo principo, ir ragina objektyviai bei skaidriai tvarkyti surašymo duomenis, laikantis tarptautiniu mastu pripažintų standartų;

28.
teigiamai vertina pažangą LGBT asmenų žmogaus teisių srityje, ypač tai, kad 2012 m. gegužės 17 d. Tiranoje vykusi pirmoji vieša LGBT asmenų manifestacija buvo saugus ir šventiškas renginys; vis dėlto griežtai nepritaria tą pačią dieną gynybos viceministro padarytiems diskriminaciniams pareiškimams, tačiau teigiamai vertina ministro pirmininko S. Berishos išreikštą kritiką šiuo klausimu; pabrėžia, kad LGBT asmenys vis dar diskriminuojami ir kad reikia skubiai persvarstyti teisės aktus siekiant pataisyti galbūt diskriminacines nuostatas ir siekti rezultatų;

29.
ragina padaryti pažangą pagrindinių teisių ir laisvių srityje ir įgyvendinant politikos kryptis, kuriose užtikrinamos moterų teisės, lyčių lygybė, LGBT asmenų, vaikų, socialiai pažeidžiamų ir neįgalių asmenų teisės, taip pat mažumų teisės, nes vis dar informuojama apie LGBT asmenų, romų mažumai ir kitoms pažeidžiamoms grupėms priklausančių asmenų diskriminacijos atvejus; pabrėžia, kad reikia gerinti nuo valstybės priklausomų asmenų, pvz., kalinių, našlaičių ir psichinių ligonių, teises ir gyvenimo kokybę; 

30.
palankiai vertina lyčių lygybei skatinti priimtus teisės aktus ir priemones, tačiau mano, kad realus jų įgyvendinimas iki šiol nepakankamas, nes moterys ir toliau patiria nelygybę, susijusią su jų galimybe dalyvauti politiniame gyvenime ir veikti darbo rinkoje; 

31.
pažymi, kad vis dar yra šeiminio smurto, prievartinės prostitucijos ir labai daug prekybos moterimis bei vaikais atvejų ir kad nepakankamai koordinuojamos kompetentingos institucijos, kurios turėtų užtikrinti tinkamą moterų ir vaikų apsaugą; primena, kaip svarbu nukentėjusiesiems užtikrinti visapusišką teisinę pagalbą ir psichologinę paramą, ir primygtinai ragina valdžios institucijas imtis veiksmų, įskaitant labiau finansuoti agentūras ir tarnybas, kad neliktų smurto ir nelygybės; pabrėžia, kad reikia nedelsiant taikyti ir įgyvendinti priemones, kaip antai socialinių paslaugų sistemą ir reabilitacijos centrus, vystyti prieglaudų tinklus ir remti organizacijas, kurios padeda moterims ir vaikams, siekdamos jų reintegracijos į visuomenę; palankiai vertina nemokamą visą parą veikiantį pagalbos nukentėjusiems telefono numerį, vaikų apsaugos skyrių sutvirtinimą ir puikų bendradarbiavimo pavyzdį kartu remiant nukentėjusiuosius, kurį parodė Tiranos savivaldybė, policija, teisingumo sistema ir NVO;

32.
pabrėžia, kad ypatingas dėmesys turi būti skiriamas vaikų teisių apsaugai, inter alia, gerinant sąlygas valstybinėse vaikų priežiūros įstaigose, palengvinant globos galimybes ir energingai kovojant su prekyba žmonėmis ir vaikų darbu;

33.
pabrėžia būtinybę sukurti šiuolaikinę švietimo sistemą; mano, kad svarbu, jog visi vaikai, ypač iš mažas pajamas gaunančių šeimų ir mažumų grupių, turėtų užtikrintą prieigą prie švietimo ir galėtų naudotis mokykline įranga;

34.
ragina vyriausybę visiškai užtikrinti darbo teisės laikymąsi viešajame ir privačiajame sektoriuose ir užtikrinti, kad būtų laikomasi profesinių sąjungų teisių stiprinant tarpininkavimą sprendžiant darbo ginčus; ragina vyriausybę toliau gerinti trišalį dialogą Nacionalinėje darbo taryboje, į jos veiklą įtraukiant svarbiausių socialinės ir ekonominės politikos priemonių ir teisės aktų rinkinių tvirtinimą ir didinant profesinių sąjungų vaidmenį;

35.
yra susirūpinęs dėl to, kad nėra užimtumo veiksmų plano ir kad mažinama biudžeto socialinė ir apsaugos reformoms įgyvendinti skirta parama; ragina Albanijos valdžios institucijas tokį veiksmų planą parengti; ragina nuolat rinkti darbo rinkos statistikos duomenis, atitinkančius kitų į ES stojančių šalių duomenis ir Eurostato reikalavimus, kad būtų galima geriau stebėti ir lyginti užimtumo padėtį Albanijoje;

36.
ragina valdžios institucijas toliau gerinti elgesį su sulaikytaisiais ir įkalintais asmenimis laikantis nacionalinio ombudsmeno rekomendacijų ir tarptautinių žmogaus teisių standartų, nes vis dar pranešama apie netinkamo elgesio atvejus; pabrėžia, kad nepavojingiems įtariamiesiems reikia rečiau skirti kardomąjį kalinimą ir labai apgailestauja dėl ilgų kardomojo kalinimo laikotarpių nepilnamečiams ir per dažno šios priemonės skyrimo, taip pat juos kalinant institucijose, netinkamose nepilnamečių reintegracijai; primygtinai ragina remiantis tarptautiniais standartais ir kitų Europos šalių geriausia patirtimi patvirtinti nepilnamečių teisingumo strategiją ir atitinkamą veiksmų planą, kad būtų šalinami esami teisės ir praktikos trūkumai;

37.
pabrėžia, kaip svarbu išsiaiškinti nuosavybės teisių klausimus ir visapusiškai įgyvendinti nacionalinę šių teisių gynimo strategiją bei veiksmų planą; pabrėžia, kad vykstant šiam procesui reikia rengti išsamias konsultacijas su visais suinteresuotaisiais subjektais; ragina Komisiją suteikti paramą, kad strategija ir veiksmų planas būtų įgyvendinti;

38.
ragina vyriausybę ir visas atsakingas įstaigas padaryti viską, kas įmanoma, kad būtų griežtai įgyvendinami visi reikiami bevizių kelionių į Šengeno šalis kriterijai ir priemonės; mano, jog reikia deramai informuoti piliečius apie bevizio režimo apribojimus, kad būtų užkirstas kelias bet kokiems piktnaudžiavimams laisve keliauti ir vizų tvarkos liberalizavimo politika; atkreipia dėmesį, kad vizų tvarkos liberalizavimas buvo vienas iš didžiausių laimėjimų šiai šaliai dedant pastangas įstoti į ES;

Socialinių ir ekonominių reformų vykdymas

39.
ragina vyriausybę pradėti ir įgyvendinti struktūrines reformas ir reformas, susijusias su teisinės valstybės principu, nes nepakankamas šio principo užtikrinimas taip pat trukdo vykdyti sutartis siekiant stiprinti ekonomines sąlygas, palankias investicijoms, ekonomikos augimui ir tvariam ekonomikos vystimuisi, kuris būtų naudingas piliečiams; ragina vyriausybę toliau spręsti nuosavybės teisių klausimą, tobulinti mokesčių surinkimo sistemą, sutelkti dėmesį į infrastruktūrą ir žmoniškuosius išteklius, kovoti su plataus masto neoficialia ekonomika ir nereguliuojama darbo rinka, nes jos yra kliūtis šalies socialinei sanglaudai ir ekonominei pažangai;

40.
pabrėžia, kad būtina ypač didelį dėmesį skirti energetiniam saugumui, energijos išteklių įvairinimui ir viešojo transporto tinklų gerinimui; apgailestauja dėl viešojo transporto, ypač geležinkelių, nepakankamumo ir netinkamo transporto tinklų valdymo;

41.
ragina daryti didesnę pažangą aplinkos apsaugos ir klimato kaitos srityse, visapusiškai įgyvendinti aplinkos teisės aktus ir glaudžiau bendradarbiauti regionų mastu siekiant skatinti tausoti aplinką; ragina vyriausybę pirmiausia stengtis išsaugoti savitą Albanijos gamtos kraštovaizdį ir sparčiau derinti teisės aktus su ES teisės aktais oro ir vandens kokybės, atliekų tvarkymo ir pramoninės taršos kontrolės srityse; primygtinai ragina vyriausybę formuoti atsinaujinančiųjų energijos išteklių politiką, veiksmingiau spręsti atliekų tvarkymo problemą ir vystyti ekologiškai tvarų turizmą; ragina valdžios institucijas visiškai įgyvendinti Nacionalinį atliekų tvarkymo planą ir sukurti skaidrią, tinkamai veikiančią atliekų kontrolės infrastruktūrą;

42.
yra labai susirūpinęs dėl didelio nedarbo lygio, nors jis ir mažesnis negu praeityje, ir dėl to, kad nemažai Albanijos gyventojų vis dar gyvena žemiau skurdo ribos; primygtinai ragina vyriausybę imtis visų įmanomų priemonių, kad nedelsiant būtų išspręsta itin didelio skurdo problema, ir sukurti socialinės apsaugos tinklą mažiau pajamų gaunantiems piliečiams ir piliečiams, kuriems labiausiai to reikia, įskaitant pažeidžiamas grupes, pavyzdžiui, vaikus, neįgaliuosius ir mažumų grupėms priklausančius asmenis; mano, kad labai svarbu, jog jie turėtų vienodas galimybes gauti švietimą, sveikatos priežiūrą, būstą ir viešąsias paslaugas;

43.
rekomenduoja vykdyti šiuolaikines valstybės investicijas siekiant skatinti tvarų augimą ir mažinti nedarbą; yra įsitikinęs, kad visapusiška valstybės investicijų programa padės pasinaudoti ir jaunų Albanijos absolventų potencialu; ragina vyriausybę ir toliau tvirtinti priemones ir priimti teisės aktus, kuriais būtų skatinamas užimtumas ir ekonomikos augimas;

44.
yra susirūpinęs buvusių politinių kalinių padėtimi; kai kurie jų neseniai surengė demonstracijas; ragina kompetentingas institucijas iki galo įgyvendinti žalos atlyginimo buvusiems politiniams kaliniams įstatymą;

Regioninio ir tarptautinio bendradarbiavimo stiprinimas

45.
palankiai vertina tai, kad Albanija stiprina gerus kaimyninius santykius; džiaugiasi vyriausybės politika albanų bendruomenių kaimyninėse valstybėse atžvilgiu, ypač raginimu bendruomenėms bendradarbiauti su atitinkamomis tų valstybių vyriausybėmis sprendžiant problemas;

46.
ragina Albaniją atšaukti dvišalį susitarimą su Jungtinėmis Amerikos Valstijomis dėl imuniteto, nes jis neatitinka ES politikos dėl Tarptautinio baudžiamojo teismo (TBT) ir trukdo principingai taikyti Romos statutą, ir ragina ją toliau remti TBT ir su juo operatyviai bei visapusiškai bendradarbiauti;

°

°

°

47.
paveda Pirmininkui perduoti šią rezoliuciją Tarybai, Komisijai ir Albanijos vyriausybei bei parlamentui.

